इशारों-इशारों में सिन्हा ने उस शाम इतनी ऊष्मा बिखेर दी कि लोग हुलक रहे थे। देश के मौजूदा आर्थिक हालात पर एक लेख लिखने के बाद भाजपाई हमलावरों ने सिन्हा की तुलना महाभारत के पात्र शल्य से की है। सो, सिन्हा ने भी कौरवों का ज़िक्र किया और बताया कि हालांकि वे सौ थे, मगर ऐसा क्यों है कि उनमें से सिर्फ़ दो--दुर्योधन और दुःशासन--ही कुख्यात थे? कौरव-समूह के तीसरे भाई तक का भी नाम लोगों का याद नहीं, बाकियों की तो बात ही क्या? सिन्हा के इस संकेत पर, ठहाके थे कि रुकने का नाम ही नहीं ले रहे थे। बरखा दत्त ने जब सिन्हा से पूछा कि ऐसी बातें करने के बाद अगर भाजपा आपको निष्कासित कर देगी तो? सिन्हा तपाक से बोले, वह मेरी ज़िंदगी का सबसे बेहतरीन दिन होगा। उन्होंने यह भी कहा कि भले ही भय और सियासी मजबूरियों के कारण लोग अभी ख़ामोश हों, मगर भाजपा के भीतर ऐसे लोगों की कमी नहीं है, जो उनकी कही एक-एक बात से सहमत हैं।